**Scott Joseph Kelly** (\* 21. február 1964, Orange, New Jersey, USA) je bývalý pilot vojenského námorníctva Spojených štátov a astronaut NASA. Zúčastnil sa dvoch krátkodobých vesmírnych letov (STS-103, STS-118), jedného polročného pobytu na Medzinárodnej vesmírnej stanici (ISS) ako člen Expedícií 25 a 26, a takmer jeden rok trvajúceho letu na ISS v rokoch 2015/2016 ako člen Expedície 43/44/45/46.

Život
-----

### Mladosť

Scott Kelly sa narodil 21. februára 1964 v Orange v štáte New Jersey, detstvo a mladosť prežil v neďalekom West Orange, kde do roku 1982 navštevoval strednú školu. Potom študoval na Štátnej univerzite New York (angl. State University of New York), v roku 1987 tu získal titul bakalára v odbore elektrotechniky. 

Od roku 1987 slúžil v námorníctve, absolvoval letecký výcvik a bol zaradený ako pilot na lietadlovej lodi *Dwight D. Eisenhower*. Po kurze v škole skúšobných letcov v januári 1993 – júni 1994 bol preložený do Námorného strediska bojového letectva (angl. Naval Air Warfare Center) v Patuxent River v Marylande. Má nalietaných viac ako 4 000 hodín, uskutočnil viac ako 250 pristátí na lietadlovej lodi.

### Astronaut

Zúčastnil sa na 16. nábore astronautov NASA, uspel a 1. mája 1996 bol začlenený do oddielov astronautov NASA. V ročnom kurze všeobecnej kozmickej prípravy získal kvalifikáciu pilota raketoplánu Space Shuttle.

Po dokončení prípravy zastával rôzne funkcie v NASA. Do kozmu odštartoval prvýkrát 19. decembra 1999 na palube raketoplánu *Discovery* pri lete STS-103. Hlavnom úlohou misie bola údržba Hubblovho vesmírneho ďalekohľadu. Astronauti pristáli 28. decembra 1999 po 7 dňoch, 23 hodinách a 11 minútach pobytu vo vesmíre. 

V marci 2001 bol vymenovaný za palubného inžiniera záložnej posádky Expedície 5 na Medzinárodnú vesmírnu stanicu (ISS), expedícia odštartovala v júni 2002.

V dňoch 8. – 21. augusta 2007 bol vo vesmíre druhýkrát. Let STS-118 raketoplánu *Endeavour* trval 12 dní, 17 hodín a 55 minút. Astronauti pokračovali vo výstavbe ISS. Po splnení úloh pristáli v Kennedyho vesmírnom stredisku.

Scott Kelly v simulátore kozmickej lode Sojuz v Stredisku prípravy kozmonautov J. A. Gagarina v Hviezdnom mestečku, 4. marec 2015
Od januára 2008 sa uvažovalo o jeho zaradení do záložnej posádky Expedície 21. V júli 2008 bol však menovaný do záložnej posádky Expedície 23 (štart v marci 2010) a hlavnej posádky Expedície 25 so štartom dňa 7. októbra 2010.
Po dvoch dňoch letu sa Sojuz TMA-01M pripojil k ISS a Kelly zahájil svoj takmer 160-dňový pobyt na stanici, počas ktorého počnúc 25. novembrom prevzal velenie stanice. Na Zem sa vrátil 16. marca 2011.

V novembri 2012 bol (s Michailom Kornijenkom) vybraný k ročnému letu na ISS v Expedícii 43/44/45/46 so štartom v marci 2015 v Sojuze TMA-16M. Misiu začal štartom Sojuzu TMA-16M dňa 27. marca 2015. Na ISS žil a pracoval do 2. marca 2016, keď spoločne s Kornijenkom a Sergejom Volkovom pristál v Sojuze TMA-18M v kazašskej stepi. Misia Kornijenka a Kellyho trvala 340 dní, 8 hodín a 42 minút. Kelly tým získal prvenstvo medzi americkými astronautmi v dĺžke trvania kozmického letu, rekordný pre astronautov USA bolo aj jeho celkových 520 dní vo vesmíre. Rekordy neboli samoúčelné, získanie poznatkov o správaní ľudského organizmu pri dlhodobých letoch môže pomôcť pri budúcich letoch za obežnú dráhu Zeme.

V marci 2016 Kelly oznámil odchod z oddielu astronautov NASA, ktorý opustil 1. apríla 2016.

Scott Kelly je ženatý, má dve deti. Má brata, dvojča, Marka Kellyho, tiež astronauta NASA prijatého v 16. nábore.

Referencie
----------

1. 1 2 3   *Biographical data. Scott J. Kelly* [online]. Houston: NASA, rev. 2008-09-01, [cit. 2009-10-20]. Dostupné online. (po anglicky) – Oficiálna biografia NASA
2. 1 2 3 4  IVANOV, Ivan, a kol. *Космическая энциклопедия ASTROnote* [online]. Moskva: rev. 2008-12-12, [cit. 2009-10-20]. Kapitola Scott Joseph Kelly. Dostupné online. (po rusky)
3. ↑  HOLUB, Aleš. *MEK. Malá encyklopedie kosmonautiky* [online]. REV. 2000-01-27, [cit. 2009-10-20]. Kapitola STS-103 Di/F-27. [ďalej len Holub]. Dostupné online. (po česky)
4. ↑  Holub. REV. 2007-08-08, [cit. 2009-10-20]. Kapitola STS-118 En/F-20. (po česky)
5. ↑

Iné projekty
------------

Commons
* Spolupracuj na Commons Commons ponúka multimediálne súbory na tému **Scott Kelly**

Zdroj
-----

*Tento článok je čiastočný alebo úplný preklad článku Scott Kelly na českej Wikipédii.*

Autoritné údaje: * GND: 1143724593
* LCCN: n2014021948
* NK ČR: hka20181018708
* VIAF: 308697847
* WorldCat: lccn-n2014021948